b'\n_START_ARTICLE_\nKilimand\xc5\xbearo\n_START_SECTION_\nGeologija in fizi\xc4\x8dne zna\xc4\x8dilnosti\n_START_PARAGRAPH_\nKilimand\xc5\xbearo sodi med velike stratovulkane. Sestavljajo ga trije zna\xc4\x8dilni vulkanski sto\xc5\xbeci; Kibo, ki je najvi\xc5\xa1ji vrh; Mawenzi, ki dose\xc5\xbee nadmorsko vi\xc5\xa1ino 5149 m in Shira, ki dose\xc5\xbee vi\xc5\xa1ino 4005 m. Mawenzi in Shira sta ugasla sto\xc5\xbeca, Kibo pa je spe\xc4\x8di vulkan, ki bi lahko ponovno izbruhnil. V kraterju so namre\xc4\x8d dejavne fumarole, znanstveniki pa so leta 2003 ocenili, da je raztaljena lava vsega 400 m pod povr\xc5\xa1jem kraterja. \xc4\x8ceprav ni ohranjenih pisnih virov o preteklih izbruhih, naj bi se po krajevnem ustnem izro\xc4\x8dilu zadnji zgodil pred 150-200 leti. Nove ognjeni\xc5\xa1ke dejavnosti v kratkem ne pri\xc4\x8dakujejo, obstajajo pa bojazni, da bi se ognjenik utegnil sesesti, kar bi povzro\xc4\x8dilo eksploziven izbruh, podoben tistemu na Sveti Heleni. Manj\xc5\xa1a sesedanja in zemeljski plazovi so na Kibu v preteklosti \xc5\xbee opazili, eden od njih je ustvaril podro\xc4\x8dje, zdaj znano kot \xc2\xbbzahodna veja\xc2\xab._NEWLINE_Uhuru Peak je najvi\xc5\xa1ja to\xc4\x8dka Kiba. Tanzania National Parks Authority in UNESCO navajata vi\xc5\xa1ino 5895 m. Podatke obe agenciji \xc4\x8drpata iz britanskih raziskav Kilimand\xc5\xbeara iz leta 1952. Novej\xc5\xa1e meritve so najvi\xc5\xa1jo to\xc4\x8dko postavile na nadmorsko vi\xc5\xa1ino 5892 m (leta 1999), 5891 m (leta 2008) in 5888 m (leta 2014).'